Почти винаги услугите са компрометирани от автоматизирани програми (ботове). Такива атаки рядко имат конкретна мишена. Хакерите просто се нуждаят от системните ресурси на услугата. След като придобият достъп до тях, те разпращат нежелани съобщения през пощенските кутии. Компрометираните сайтове се използват за атаки срещу други сървъри (DDoS атаки или опити за придобиване на достъп), разпращане на спам чрез скриптове, разпространение на забранено съдържание, рекламиране, показване на фалшиви логин страници или заразяване на легитимните посетители на самите сайтове. Поради тази причина всички трябва да обръщат внимание на сигурността на услугите, които използват. За хакерите няма маловажни пощенски кутии или твърде незначителни сайтове, тъй като в повечето случаи те просто желаят системните ресурси на услугата.